РЕШЕНИЕ ЗА ИЗПЪЛНЕНИЕ НА КОМИСИЯТА
от 16 юни 2014 година
за изменение на Решение за изпълнение 2011/778/ЕС за разрешаване на някои държави членки да предоставят временни дерогации от някои разпоредби на Директива 2000/29/ЕО на Съвета по отношение на картофи за посев с произход от определени провинции на Канада
(нотифицирано под номер С(2014) 3878)
(само текстовете на гръцки, испански, италиански, малтийски и португалски език са автентични)
(2014/368/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
като има предвид, че:
(1)
В Решение за изпълнение 2011/778/ЕС на Комисията (2) се предвижда дерогация при определени условия по отношение на вноса на картофи за посев с произход от определени провинции на Канада в Гърция, Испания, Италия, Кипър, Малта и Португалия.
(2)
Предоставената с Решение за изпълнение 2011/778/ЕС дерогация бе с ограничен срок на действие. Португалия отправи искане за нейното удължаване. Положението, налагащо тази дерогация, остава непроменено, поради което тя следва да продължи да се прилага. Разумно е да се очаква, че внесените картофи ще продължат да съответстват на законодателството на Съюза. С посоченото решение са установени също така подходящи механизми, гарантиращи наблюдение на условията на прилагане на дерогациите. Следователно е целесъобразно срокът на разрешенията за дерогациите, предоставени с посоченото решение, да бъде удължен за по-дълъг период от срока на дерогациите, предоставени с предишни решения, а именно - до 31 март 2024 г.
(3)
Поради това Решение за изпълнение 2011/778/ЕС следва да бъде съответно изменено.
(4)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Решение за изпълнение 2011/778/ЕС се изменя, както следва:
1)
В член 1, параграф 2 буква в) се заменя със следното:
„в)
сезоните за търговия с картофи от 1 декември до 31 март всяка година до 31 март 2024 г.“
2)
Член 15 се заменя със следния текст:
„Член 15
Разрешението за предвиждане на дерогации, посочено в член 1, се отнема преди 31 март 2024 г., ако:
а)
разпоредбите, определени в членове 2-13:
i)
се окажат недостатъчни за предотвратяване на въвеждането в рамките на Съюза на вредителите, посочени в член 2, или
ii)
не са били спазени;
б)
са налице елементи, които са в ущърб на правилното функциониране на „зоната, свободна от вредители“ в Канада.“
Член 2
Адресати на настоящото решение са Република Гърция, Кралство Испания, Италианската република, Република Кипър, Република Малта и Португалската република.
Съставено в Брюксел на 16 юни 2014 година.